至端州驿见杜五审言沈三佺期阎五朝隐王二无竞题壁慨然成咏【唐】宋之问
逐臣北地承严谴,谓到南中每相见。岂意南中歧路多,千山万水分乡县。
云摇雨散各翻飞,海阔天长音信稀。处处山川同瘴疠,自怜能得几人归。
题峰顶寺(夜宿山寺)【唐】李白
夜宿峰顶寺,举手扪星辰。不敢高声语,恐惊天上人。
黄鹤楼【唐】崔颢
昔人已乘黄鹤去,此地空余黄鹤楼。黄鹤一去不复返,白云千载空悠悠。
晴川历历汉阳树,芳草萋萋鹦鹉洲。日暮乡关何处是?烟波江上使人愁。
题玄武禅师屋壁【唐】杜甫
何年顾虎头,满壁画瀛州。赤日石林气,青天江海流。
锡飞常近鹤,杯度不惊鸥。似得庐山路,真随惠远游。
题破山寺后禅院【唐】常建
清晨入古寺,初日照高林。曲径通幽处,禅房花木深。
山光悦鸟性,潭影空人心。万籁此俱寂,但余钟磬音。
题都城南庄【唐】崔护
去年今日此门中,人面桃花相映红。人面不知何处去,桃花依旧笑春风。
枫桥夜泊【唐】张继
月落乌啼霜满天,江枫渔火对愁眠。姑苏城外寒山寺,夜半钟声到客船。
题长安壁主人【唐】张谓
世人结交须黄金,黄金不多交不深。纵令然诺暂相许,终是悠悠行路心。
题金陵渡【唐】张祜
金陵津渡小山楼,一宿行人自可愁。潮落夜江斜月里,两三星火是瓜洲。
题岳阳楼【唐】白居易
岳阳城下水漫漫,独上危楼凭曲阑。春岸绿时连梦泽,夕波红处近长安。
猿攀树立啼何苦,雁点湖飞渡亦难。此地唯堪画图障,华堂张与贵人看。
蓝桥驿见元九诗【唐】白居易
蓝桥春雪君归日,秦岭秋风我去时。每到驿亭先下马,循墙绕柱觅君诗。
见乐天诗【唐】元稹
通州到日日平西,江馆无人虎印泥。忽向破檐残漏处,见君诗在柱心题。
题僧壁【唐】韦蟾
一竹横檐挂净巾,灶无烟火地无尘。剃头未必知心法,要且闲于名利人。
题花山寺壁【北宋】苏舜钦
寺里山因花得名,繁英不见草纵横。栽培剪伐须勤力,花易凋零草易生。
庆历四年时诗人被贬苏州之后,赋闲在家,一日外出游玩,来到花山寺,只见野草丛生,不见百花开放,觉得“花山寺”名不符实,于是有感而发,写下了这首诗。
书湖阴先生壁二首·其一【北宋】王安石
茅檐长扫净无苔,花木成畦手自栽。一水护田将绿绕,两山排闼送青来。
题西林壁【北宋】苏轼
横看成岭侧成峰,远近高低各不同。不识庐山真面目,只缘身在此山中。
这首诗是苏轼游庐山时所作,观赏了庐山的景色之后,苏轼在庐山西麓的西林寺的墙壁上题写了这首诗。
题诸葛谼田家壁【北宋】贺铸
晚度孔明谼,林间访老农。行冲落叶径,坐听隔江钟。
后舍灯犹织,前溪水自舂。无多游宦兴,卜隐幸相容。
这首诗作于元祐三年(1088年),诗人路过诸葛谼时,便写下这首诗,这首诗平淡的风格,和诗人所要表现的、对返璞归真的退隐生活的歆羡和向往,吻合无间。
题临安邸【南宋】林升
山外青山楼外楼,西湖歌舞几时休?暖风熏得游人醉,直把杭州作汴州。
题青泥市寺壁【南宋】岳飞
雄气堂堂贯斗牛,誓将直节报君仇。斩除顽恶还车驾,不问登坛万户侯。
这首诗是宋代抗金名将岳飞题于青泥市萧寺壁间的一首诗。